GiliGold/VAD_KnessetCorpus huggingface dataset:
עאידה תומא סלימאן: את לא מכבדת את הדיון הזה.
עאידה תומא סלימאן: חבל, באמת חבל.
עאידה תומא סלימאן: כל מי שהגיע לוועדה הזו יודע טוב מאוד כמה אני מכבדת את הנשים שמגיעות.
עאידה תומא סלימאן: אני רק מבקשת דבר אחד, לכבד אותי ואת הוועדה.
עאידה תומא סלימאן: אני מבקשת ממך גברתי, את הפרטים שלך ואת מה שהקראת להעביר לוועדה ואנחנו נטפל מול משרד השיכון.
עאידה תומא סלימאן: ותהיי בטוחה שאנחנו נטפל מול משרד השיכון.
יעל קסטן רבסקי: מוזמנת גם לסיוע המשפטי.
עאידה תומא סלימאן: אני רוצה לסיים את הדיון הזה ולסכם.
עאידה תומא סלימאן: אני מאוד מודה לכל אלה שהגיעו.
עאידה תומא סלימאן: אני תמיד יודעת שהדיונים האלה הם טעונים.
עאידה תומא סלימאן: הרבה רגשות והרבה כעסים ואמרתי את זה בהתחלה ובצדק רב.
עאידה תומא סלימאן: אני יודעת שקשה לכן ואני יודעת שקשה עם כל הנושא של בעיית הדיור הציבורי.
עאידה תומא סלימאן: אנחנו מסמנות עכשיו לאחר שנה של עבודה, שנה וחצי, עבודה מאוד קשה, שהתקדמנו בנושא של רגולציה מאוד ברורה ותקנון של מניעת הטרדה מינית לדיירות הדיור הציבורי.
עאידה תומא סלימאן: אני קוראת לכן, ושוב מדגישה את זה, אתן הבקרה הכי טובה אם העבודה שביקשנו ועשו משרד השיכון וחברות משכנות, אני אומרת לכן, גם החברות המשכנות פיתחו לעצמן את התקנון, ואם העבודה הזו כן מתבצעת אני קוראת לכן תגישו תלונות במקרה וזה קורה.
עאידה תומא סלימאן: ואנחנו נפקח באמת שזה מתבצע.
עאידה תומא סלימאן: אני מהישיבה הזו קוראת לכל הנשים שהעלו מקרים פרטניים לשלוח לנו לוועדה, אנחנו נמשיך את הקשר מול משרד השיכון וננסה לתת מענה כמה שיותר מהר.
עאידה תומא סלימאן: אני קוראת לשרי הממשלה ולראש הממשלה ובמיוחד לשר האוצר לאמץ לפחות, אני לא בקיאה בכל התכנית ואני לא אחראית על כל התכנית של לגור בכבוד, אבל לפחות את הפרק שמתייחס להגמשת הקריטריונים ולנושא של דיור לפגועי נפש, וגם לנושא של המזונות והדיסריגרד, לאמץ את ההמלצות האלה.
עאידה תומא סלימאן: אני אפנה בכתב ואני גם כן, כמו שאמרתי, אני קובעת פגישת עבודה עם שר האוצר כדי לנסות ולקדם את הנושא הזה.
עאידה תומא סלימאן: שנה לקח כדי שהמשרד באמת יגיש את התכנית שהבטיחו לי בישיבה הקודמת.
עאידה תומא סלימאן: סגן השר ז'קי לוי ישב בוועדה הזו והבטיח שהם יעשו את זה.
עאידה תומא סלימאן: הם הגישו את התכנית, עכשיו יש לנו את המאבק על אימוץ התכנית הזאת לפחות בקריטריונים ואנחנו נמשיך את המאבק הזה.
עאידה תומא סלימאן: אני מודה לכל אחת שבאה ודיברה על הנושא האישי שלה והפרטני.
עאידה תומא סלימאן: ואתן, אני מבקשת מכן סליחה אם הצלחתן קצת להוציא אותי מהרוגע שלי, אני מתנצלת, אני אף פעם לא אוהבת לעשות את זה אבל אתן גם כן בשנה הבאה, אם יתקיים הדיון הזה בראשותי אתן כבר יודעות איך אני אוהבת לנהל דיונים.
איתן גינזבורג: אני מתכבד לפתוח את ישיבת הוועדה לקידום מעמד האישה ושוויון מגדרי, כדי שהוועדה תבחר יושב-ראש לוועדה.
איתן גינזבורג: תקנון הכנסת קובע שוועדת הכנסת תמליץ בפני הוועדה הרלבנטית על בחירת היושב-ראש, ומסגרת החלוקה בין האופוזיציה וההסכמות שהגיעו, המליצה ועדת הכנסת את חבר הכנסת עודד פורר לכהן כיושב-ראש הוועדה, ולכן, הנושא הזה מועלה כאן להצבעה.
איתן גינזבורג: אני חייב לומר, שמעתי גם את הביקורת הציבורית לדבר הזה.
איתן גינזבורג: הוועדה הזאת עוסקת גם בקידום מעמד האישה, אבל גם בקידום שוויון מגדרי.
איתן גינזבורג: נושא לא פחות חשוב, ואולי בעת הזו, זה הוקם מתישהו מהמקום של הנשים, אבל עם השנים, הבנו שיש פה מקום שהוא טיפה יותר רחב, וצריך לעסוק בו.
איתן גינזבורג: עודד לא יהיה הגבר הראשון שעומד בראש הוועדה.
איתן גינזבורג: יש בזה דווקא שינוי מרענן, וגם הבנה נוספת של הדברים.
איתן גינזבורג: אני לא חושב שהוועדה הזאת מיועדת רק לנשים, אלא ליצור שוויון בחברה.
איתן גינזבורג: ולכן, אני ממליץ בפני הוועדה, לבחור בחבר הכנסת פורר לשמש כיושב-ראש הוועדה.
איתן גינזבורג: אני אעלה להצבעה.
איתן גינזבורג: << מנהל >> נמנעים – אין << מנהל >>
איתן גינזבורג: עודד – נבחרת לשמש כיושב-ראש הוועדה.
איתן גינזבורג: אני מעביר לך את ניהול הישיבה.
איתן גינזבורג: אבל אתן קודם ליושב-ראש הכנסת.
יריב לוין: צהריים טובים, קודם כל, עודד, ברכות.
יריב לוין: אתה יודע, אנחנו עוסקים בוועדה למעמד האישה.
יריב לוין: בהחלט, בהקשר הזה, אפשר לומר שאולי המינוי היה ההיריון הכי ארוך שהיה לראשי הוועדות עד עכשיו, אבל טוב מאוחר מאשר לעולם לא.
יריב לוין: אני שמח שאנחנו באמת משלימים היום את בחירת היושב-ראש לוועדה החשובה הזאת, שעוסקת בנושאים שהם לא רק חשובים בימים רגילים, אלא הם חשובים במיוחד על רקע המציאות שאנחנו חיים אותה היום.
יריב לוין: יש לוועדה הזאת נגיעה למנעד רחב מאוד של נושאים, החל מעניינים שנוגעים לביטחון האישי, לאלימות במשפחה, ועד נושאים של תעסוקה, שבימים אלה, אני חושב שהם הרבה יותר דורשים התייחסות מיוחדת, אפילו מעבר למה שאנחנו רגילים בזמנים יומיומיים, או טרם המשבר הכלכלי, הנוכחי.
יריב לוין: הוועדה הזו זוכה ביושב-ראש – הוא אחד מחברי הכנסת המנוסים כאן, באמת, אני חושב שאחד האנשים המאוד פעילים כאן.
יריב לוין: עשית כבר שורה של תפקידים פה, בתוך הכנסת.
יריב לוין: אתה מביא אתך הרבה ניסיון, הרבה ידע, הרבה יכולת לדחוף דברים קדימה.
יריב לוין: הזכיר כאן קודם איתן, שיושב-ראש הוועדה הזו, כבר עמד לפחות במקרה אחד – יושב-ראש, חבר הכנסת גדעון סער, שאני חושב שהוביל את הוועדה הזאת להישגים מאוד גדולים ומשמעותיים.
יריב לוין: כך שמה שעושה את העניין, זה בסוף האדם והמחויבות שלו לנושאים שהוא מופקד עליהם, והמיומנות והיכולות שלו לקדם אותם.
יריב לוין: אני חושב שבעניין הזה, יש לך את כל המכלול הזה, ואין לי שום ספק, שהוועדה והנושאים שהיא אמונה עליהם ייהנו מהעניין הזה.
יריב לוין: ובאמת, אפשר יהיה לקדם כאן את הדברים החשובים שהוועדה מופקדת עליהם.
יריב לוין: אני רוצה גם בהזדמנות הזו לומר, יש ויכוח ארוך שנים כאן בכנסת, על השאלה מהו התוכן של אותו נושא של שוויון מגדרי.
יריב לוין: יש טענה שהוועדה הזאת צריכה להיכנס הרבה יותר עמוק לתוך העולם של המשפחה בכלל על כל המשמעויות שנגזרות ממנה, ולתמוך בדברים בכנסת.
יריב לוין: גם כאן, זו באמת שאלה של הכיוונים שאתה תרצה לקחת את הדברים, כך שמנעד הפעולה שיש כאן, הוא מנעד רחב.
יריב לוין: אני חושב שיש ציבורים רבים שיכולים למצוא בוועדה הזו בית לדברים שהם אולי הכי מטרידים, והכי כואבים כאשר אדם נאלץ להתמודד איתם.
יריב לוין: כך שאני בטוח שלא רק תעשה כאן עבודה מצוינת, אלא גם ידייך תהיינה עמוסות הצלחה גדולה.
עודד פורר: תודה, אדוני היושב-ראש, ויושב-ראש ועדת הכנסת איתן גינזבורג, כמו שאמרתם, ההיריון היה ארוך, אבל בסוף יש לידה ואני שמח.
עודד פורר: אני שמח, כי באמת, כמו שאתם ודאי יודעים, יש הרבה מאוד נושאים שממתינים כבר תקופה ארוכה.
עודד פורר: זה לא רק העיכוב בהקמת הוועדה בכנסת הזו, אלא ששנה וחצי כמעט, הכנסת לא הייתה פעילה, ובוודאי בנושאים האלה.
עודד פורר: אני כן ארצה להגיד אולי שלוש, ארבע נקודות קצרות.
עודד פורר: ראשית, להתייחס לביקורת ששמעתי אותה באהבה סביב הנושא שדווקא נבחר גבר לעמוד בראשות הוועדה לקידום מעמד האישה.
עודד פורר: אני חושב שהנושא הזה הוא נושא חברתי - הוא נושא של איזה חברה אנחנו רוצים לראות כאן, והוא לא נוגע מבחינת העיסוק בנושא.
עודד פורר: לא צריך לגעת גבר או אישה דווקא בגלל הדברים האלה.
עודד פורר: אני מקבל באהבה את כל הביקורת שהתקבלה מכל הכיוונים.
עודד פורר: אני באמת מאמין שמבחן התוצאה הוא מה שיקבע האם הוועדה הזאת תקדם את הנושא הזה, או לא תקדם את הנושא הזה.
עודד פורר: תצליח לדחוף דברים שאולי היו תקועים בעבר.
עודד פורר: אני באמת מאמין שדווקא אני שאת הקריירה הפוליטית שלי, לא יודע כמה יודעים, אבל אני התחלתי אותה דווקא אצל אישה שעמדה בראשות הוועדה הזו מתישהו, והובילה את נושא קידום מעמד האישה שנים רבות - לימור לבנת, שהייתי יועץ שלה בזמנו.
עודד פורר: אחר-כך, כמנכ"ל משרד, הייתי מנכ"ל אצל שרה בממשלה שמינתה אותי.
עודד פורר: אני בהחלט חושב שנוכל לקדם כאן יחד דברים נוספים.
עודד פורר: אני אשמח לראות שבוועדה הזו כרגע מבחינת החברים הרשמיים שלה זה חברות, למעט, אני הגבר היחיד, אני חושב שגם את זה נוכל לתקן בשיח יחד עם הסיעות.
עודד פורר: חשוב מאוד שיהיה פה מכל גווני החברה, כי זה נושא חברתי.
עודד פורר: זה לא צריך להיות נושא שרואים אותו כאיזה נושא נישה של מגדר מסוים.
עודד פורר: בוודאי, אחד הנושאים הראשונים שיעלו כאן על הפרק, והוא הנושא שאני חושב שהוא מאוד דחוף, זה נושא אלימות במשפחה ורצח נשים.
עודד פורר: שנת 2020, נפתחה עם נתונים מאוד קשים בנושא הזה.
עודד פורר: בוודאי שתקופת הקורונה מעלה את סיר הלחץ הזה המשפחתי.
עודד פורר: הנושא השני, שאני בהחלט חושב שוועדה תעסוק בו, ולא רק בנושאים השליליים האלה, אלא דווקא העצמה, והעצמה נשית, והיצירה של בעצם מעבר מרצפת הבוץ, לשבירת תקרת הזכוכית, לראות את המעמד של נשים בעבודה, בשכר, ההשתלבות שלהן בעבודה.
עודד פורר: השתלבות של נשים עצמאיות שמרוויחות פחות.
עודד פורר: מזכירות שמרוויחות פחות.
עודד פורר: גם כאן, כמו שבנושא האלימות במשפחה, הקורונה הפכה את העניין לסיר לחץ, גם כאן, הראשונות להיפגע גם בנתוני האבטלה שאנחנו רואים, גם בנתונים של המצוקה הכלכלית, זה דווקא הנשים.
עודד פורר: בהחלט, בוועדה הזאת, אני בטוח שידינו תהיינה עמוסות עבודה.
עודד פורר: אני מצפה לשיתוף פעולה מכל הגורמים.
עודד פורר: אני, בכוונתי לפנות כמובן לכל הגופים הנוגעים בדבר להתחיל לקדם את הנושאים, ולפרסם כבר סדר-יום למחר.
חמד עמאר: צהריים טובים לכולם, כבוד היושב-ראש, יושב-ראש הכנסת, יושב-ראש ועדת הכנסת, עודד חברי, יושב-ראש הוועדה למעמד האישה, אני רוצה לאחל לך בהצלחה.
חמד עמאר: באמת, זה לקח הרבה זמן יחסית.
חמד עמאר: אבל בסופו של דבר, כמו שאמר היושב-ראש, כמה שיהיה מאוחר, אבל עדיף שאתה תהיה כאן ותשב יושב-ראש הוועדה מאשר לעולם לא.
חמד עמאר: אתה הוכחת את עצמך.
חמד עמאר: היית יושב-ראש ועדת הכספים.
חמד עמאר: היית תקופה של שלושה חודשים בערך, פחות אפילו.
חמד עמאר: העלית נושאים מאוד חשובים בסדר-היום.
חמד עמאר: כל מדינת ישראל שמעה אותך כיושב-ראש ועדת הכספים.
חמד עמאר: אני מאמין שאתה גם תצליח כאן בתפקידך כיושב-ראש הוועדה המיוחדת הזאת במעמד האישה.
חמד עמאר: הוועדה הזאת חשובה מאוד.
חמד עמאר: היא יכולה לדון בהרבה נושאים שקשורים לנשים, ונגעת באלימות במשפחה - אנחנו רואים עלייה באלימות במשפחה, במיוחד בתקופה הקשה הזאת.
חמד עמאר: דנו בזה בוועדה, וראינו כמה הנושא של קורונה משפיע על הנושא של האלימות במשפחה.
חמד עמאר: נושא התעסוקה והאבטלה שיש היום.
חמד עמאר: בעצם, זו ועדה מאוד חשובה.
חמד עמאר: חשוב שאתה תעמוד בראשה.
חמד עמאר: לא יודע מה שאמר היושב-ראש, גם חבר הכנסת גדעון סער, היה בעבר יושב-ראש הוועדה כאן.
עודד פורר: נחשב לאחד הטובים.
חמד עמאר: וזה לא דבר חדש שגבר יעמוד בוועדה.
חמד עמאר: בעצם, אם אנחנו רוצים שוויון, חשוב מאוד שגם חבר כנסת יעמוד בראש הוועדה הזאת.
חמד עמאר: אני רוצה לאחל לך בהצלחה.
חמד עמאר: שתצליח.
עודד פורר: חבר הכנסת סגלוביץ'.
יואב סגלוביץ': שיהיה המון הצלחה.
יואב סגלוביץ': אנחנו נעשה את המרב והמיטב רק כדי להיות נוכחים פה, ולעזור לך לקדם את הדברים.
יואב סגלוביץ': המון הצלחה.
עודד פורר: חברת הכנסת קרן ברק.
קרן ברק: קודם כל, בשעה טובה.
קרן ברק: חבלי לידה קשים היו לוועדה הזאת.
קרן ברק: כל הנוכחים פה יודעים שזו אחת הוועדות הכי חשובות - זה מהבקשות שביקשתי להיות חברה בהן.
קרן ברק: אנחנו פה בשבילך, בוודאי חברי הקואליציה כדי לסייע, כדי לעשות את הדברים שבאמת משמעותיים.
קרן ברק: אני חושבת שאנחנו בפתחה של תקופה שאפשר לעשות פה הרבה מאוד.
קרן ברק: זו ועדה סטטוטורית, ונוכל להפנות לכאן חלק מהחקיקות החשובות שנמצאות בוועדות פחות מתאימות לדיונים עליהן, כי אנחנו בסוף רוצים להעלות על נס את מעמד האישה - גם להעצים כמה שיותר נשים, ולהוריד את תקרת הזכוכית.
קרן ברק: גם לדאוג לנשים המוחלשות ביותר בכל ההיבטים, ובוודאי, באלימות במשפחה.
קרן ברק: זה נוגע כמעט לכל נושא, לכל בית, לכל אגף בעולם הכלכלי.
קרן ברק: אנחנו נצטרך לטפל בזה ברצינות.
קרן ברק: אני מברכת אותך.
קרן ברק: היינו שנה שלמה כמעט אתך בוועדת הכספים.
קרן ברק: עשית דיונים טובים.
עודד פורר: אנחנו גם נקדם ביחד, אני מקווה, כשנקים את השדולה לעצמאיות ועצמאים, אז נוכל לטפל גם בנושא הזה דרך שם.
קרן ברק: ראינו אותך איך ברצינות ניהלת את ועדת הכספים בתקופה האחרונה.
קרן ברק: אנחנו סומכים עליך שבאותה רצינות נוביל פה דברים גדולים.
עודד פורר: חבר הכנסת אבידר, בבקשה.
אלי אבידר: אדוני היושב-ראש, קודם כל, אני רוצה לברך אותך.
אלי אבידר: אבל לפני שאני מברך אותך, אני רוצה לברך את יושב-ראש הכנסת שקיבל החלטה אמיצה, וחתך את העניינים.
אלי אבידר: את המסטיק הזה הבלתי נגמר, וכן הוקמה הוועדה הזאת, כי זו ועדה חשובה.
עודד פורר: הוויכוח לא היה על זהות היושב-ראש, אלא ויכוח על נושאים אחרים פה בכנסת.
אלי אבידר: חד-משמעית, הוויכוח הזה הצריך חקירות ואנליזה של מי אשם במה, אבל העיקר שהוא חתך, ובזה סיימנו.
אלי אבידר: אני יצאתי מוועדת חוץ וביטחון, כי שם יש מגפה קשה, כי מכניסים את השב"כ תיכף.
אלי אבידר: אבל חשבתי שחשוב להגיע לכאן, כי יש מגפה אמתית במדינת ישראל.
אלי אבידר: יש לך תפקיד עצום, והלוואי ויכולתי להיות חלק קטן מהתפקיד הזה.
אלי אבידר: לקחת את הגברים המכים, ובמקום לקחת את הנשים המוכות ולהכניס אותן למקלטים, ולבודד אותן - אלא לקחת את הגברים המכים, ולבודד אותם, ולהכניס אותם לבתי סוהר ולמקלטים כשהם יחזרו להיות נורמליים.
אלי אבידר: יש לך עבודה חשובה.
אלי אבידר: אני בטוח שתעשה עבודה מדהימה.
אלי אבידר: אני מאחל לך הצלחה מכל הלב.
עודד פורר: חברת הכנסת שטרית.
קטי קטרין שטרית: עודד, בהצלחה.
קטי קטרין שטרית: מדובר בוועדה מאוד חשובה.
קטי קטרין שטרית: אין לי צל של ספק, שהיותך גבר, ההיפך, זה רק ייתן איזה פן נוסף וחשוב.
קטי קטרין שטרית: כמי שעוסקת בעצמי בנושאים מאוד חשובים, יחד עם החברים והחברות שלי, לפחות בסיעה, כמו קרן, עם החוק החשוב מאוד.
קטי קטרין שטרית: הובלנו את הנושא של טיפולי פוריות, שזה אחד הנושאים החשובים ביותר, עם כל המכשולים ועם כל מה שנעשה.
קטי קטרין שטרית: אני חושבת בעיקר בגלל שהייתה לנו נחישות, והאמנו שאפשר לפתור את הבעיה, ולפתוח את הטיפול מחדש.
קטי קטרין שטרית: זה רק מראה שכאשר מאמינים בנושא מסוים, אפשר לעשות אותו על הצד הטוב ביותר.
קטי קטרין שטרית: הוועדה הזו, אני חושבת שהיא תהיה הוועדה הכי מיוחדת בכנסת - קארין, למה?
קטי קטרין שטרית: כי זה לא יהיה עניין לא של שמאל וימין.
קטי קטרין שטרית: זה יהיה עניין שבו נשים יוכלו לפרוץ קדימה, ולעשות דברים דווקא בצד של היוזמה.
קטי קטרין שטרית: נכון, צודק אלי, שיש אלימות ויש מצבים מאוד קשים לגבי נשים, בעיקר, מה שאנחנו יודעים, לפחות בתקופה של הקורונה, כשנחשפנו להמון אלימות בקרב המשפחה.
קטי קטרין שטרית: דווקא אני חושבת שהתפקיד של הוועדה הזאת, זה ליצור יוזמות חדשות.
קטי קטרין שטרית: לגעת בתקרת הזכוכית, לפרוץ אותה.
קטי קטרין שטרית: להעצים את הנשים, ולהפוך אותן.
קטי קטרין שטרית: הרי אנחנו בכל זאת, אולי אפילו קצת יותר מ-50% מהאוכלוסייה, אז אני חושבת שבוועדה הזאת אנחנו נוכל - - -
קרן ברק: אנחנו גם חלק מצוות ההיגוי של נשות הליכוד, אז בכלל יש - - -
קטי קטרין שטרית: כמובן, זו הסיעה שיש בה את הפעילות של הנשים הגדולה ביותר לדעתי.
עודד פורר: את הדרייב שלך נצטרך פה.
קטי קטרין שטרית: בשמחה רבה.
קטי קטרין שטרית: נעזור לך.
עודד פורר: איתן גינזבורג.
איתן גינזבורג: שוב, רק לאחל לך הרבה מאוד הצלחה.
איתן גינזבורג: עודד ואני חלקנו את ספסל הלימודים בלימודי משפטים, אני מכיר אותו עוד לפני התקופה הפוליטית, או בתחילתה.
איתן גינזבורג: רק אתן לך עוד נקודה אחת שהוועדה תוכל לעסוק בה, וזה הנושא של הקהילה הגאה.
איתן גינזבורג: זה נושא שהוא הופך לאט, לאט עם קונצנזוס, ונראה לי שהגיע הזמן שיעסקו בזה טיפה יותר ברצינות.
איתן גינזבורג: אני יודע שיש קשיים גם בקואליציה וגם באופוזיציה ביחס לדבר הזה.
איתן גינזבורג: אבל נראה לי שיש שם הזדמנויות שאפשר לקדם את הקהילה במסגרת הוועדה הזאת.
עודד פורר: תודה רבה חברים.
עודד פורר: היום יום רביעי, ב' בתמוז, תש"ף, 24 ביוני 2020.
עודד פורר: אני שמח לפתוח את ישיבת הוועדה למעמד האישה ושוויון מגדרי, ישיבה ראשונה מזה הרבה זמן שלא עסקנו בנושאים האלה, אני שמח, לכל המשתתפות והמשתתפים שיש לנו בזום וגם אלה שהגיעו כאן לוועדה.
עודד פורר: מרגע שקמה הוועדה אני בחרתי להתחיל לעסוק לא רק בנושאים הסטנדרטיים שבהם עסקו, אלא להיכנס קצת לנושא העצמאיות, נשים עצמאיות, ונשים בתעסוקה באופן קצת יותר אינטנסיבי ואנחנו גם נעסוק בזה בהמשך העבודה.
עודד פורר: אני חושב שהעובדה שאנחנו צריכים לייצר פלטפורמה שמסייעת לנשים לעבור מרצפת הבוץ לשבירת תקרת הזכוכית ולייצר שוויון אמיתי, גם בקרב נשים עצמאיות וגם בשוויון בתעסוקה וגם בתפקידים בכירים במשק, זו באמת אחת הבשורות שאם נצליח לקדם כאן, ואפשר לעשות את זה גם בחקיקה, שאני חושב שאפשר יהיה להעביר אותה בהסכמה של קואליציה ואופוזיציה, תיקונים קטנים, אני מאמין שבסוף דרך תיקונים קטנים נצליח לעשות את התיקון הגדול.
עודד פורר: אני מברך את החברות שהצטרפו לדיון, חברת הכנסת אורלי פרומן ששירתנו ביחד כמנכ"לי משרדים, היא הייתה מנכ"לית אצל שרה כשאני התחלתי את הקריירה הפוליטית שלי כיועץ שלה, ואני הייתי מנכ"ל אצל שרה אחרת.
אורלי פרומן: אני אזכיר לך את מפגש המנכ"לים הראשון, אצל אייל גבאי, הייתי המנכ"לית היחידה מבין 28 מנכ"לים גברים.
אורלי פרומן: אחרי שבוע-שבועיים הצטרפה מנכ"לית נוספת, היינו שתיים.
עודד פורר: לא, אבל היית ותיקה, כשאני הגעתי אני הייתי מנכ"ל צעיר, את כבר היית מנכ"לית ותיקה.
אורלי פרומן: ב-2009.
עודד פורר: אני הגעתי ב-2013.
עאידה תומא סלימאן: עכשיו אנחנו עדיין עם שתי מנכ"ליות.
עודד פורר: אני חושב שזה חשוב.
עודד פורר: אגב, כשאני עמדתי כמנכ"ל משרד הקליטה 80% מעובדות משרד הקליטה הן נשים, גם בתפקידי ניהול, הייתה לי גם חשבת, גם יועצת משפטית, גם שרה.
עודד פורר: אני חושב שזה מאוד מאוד חשוב גם כדי לייצר את הפלטפורמה שכלפיה נשים וגברים נושאים עיניים, צריכים לראות את הנשים בתפקידי ניהול כמשהו שהוא סטנדרטי ודרך זה זה ישפיע גם על נתוני התעסוקה, גם על נתוני נשים עצמאיות וגם על נתוני השכר שרואים בהם פגיעה.
עודד פורר: אפרופו נושא הקורונה, ששם המגזר העסקי ומגזר העצמאים נפגע קשה מאוד, קשה ביותר, אגב, עוד לא רואים עד כמה הוא נפגע קשה, אז אנחנו עדים לזה שראשונות שהוציאו לחל"ת הן נשים, הראשונות שפוטרו הן נשים ומבחינת הסיוע והמענקים אז בקבלת המענקים המענק הממוצע של אישה, אנחנו נשמע את הנתונים האלה, הוא 30% פחות מהמענק הממוצע של גבר עצמאי.
עודד פורר: ואלה הנושאים שנבקש לעסוק בהם.
עודד פורר: לפני שאני מתחיל את הדיון אם מישהי מחברות הכנסת רוצה לדבר.
ע'דיר כמאל מריח: כן, אני אשמח.
ע'דיר כמאל מריח: בוקר טוב, אדוני יושב ראש הוועדה, אני מברכת קודם כל על המינוי שלך.
ע'דיר כמאל מריח: לא אסתיר זאת, הייתי מעדיפה לראות אישה שעומדת כיושבת ראש הוועדה, אבל אין לי ספק שתעמוד בתפקיד הזה בצורה טובה, שנבחן נושאים בקפידה, בצורה מקצועית ועניינית כי זה אתה.
ע'דיר כמאל מריח: אז ברכות ובהצלחה בתפקיד.
ע'דיר כמאל מריח: לגבי הנושא של היום, אין ספק שתעסוקה ונשים זו סוגיה מאוד מעניינת ומאוד חשובה ומחייבת בדיקה מקצועית שלנו.
ע'דיר כמאל מריח: נשים, כפי שהזכרת, מוצאות ראשונות לחל"ת, מוחזרות אחרונות, עדיין קיימים פערים בשכר, עדיין אין ביטחון תעסוקתי.
ע'דיר כמאל מריח: יש כל כך הרבה פרמטרים שנוכל לבדוק יחד בדיון החשוב היום ואני אשמח שנגבש תשובות ונחלץ מסקנות לסוגיה הזו, כוועדה.
ע'דיר כמאל מריח: אני מצפה לעבודה שבה נבחן דברים ונחלץ מסקנות ענייניות, פרקטיות, פחות תיאוריות.
ע'דיר כמאל מריח: שיהיה לך בהצלחה.
עודד פורר: חברת הכנסת פרומן.
אורלי פרומן: קודם כל ברכות, אדוני היושב ראש.
אורלי פרומן: אני הייתי שמחה לראות בוועדה גברים ונשים.
אורלי פרומן: ברגע שיושבים בשולחן מאוזן, כך גם ברא אותנו הטבע, אלוהים ברא את אדם וחוה אחד ואחת לא במקרה, וכך אנחנו גם באחוזים באוכלוסייה ואני חושבת שחלק מאותה בעיה שלשמה הוקמה הוועדה הזאת, קידום מעמד האישה או קידום נשים בכלל בחברה הישראלית, היא בגלל שנשים מדברות עם נשים על הבעיה הזאת והגברים לא רואים את עצמם חלק מהעניין.
אורלי פרומן: לכן הוועדה הזו, גם אם היום היא מורכבת משבע נשים ויו"ר גבר, צריכים להיות פה ח"כים חברים ואני קוראת לכם, חברי הכנסת הגברים במשכן, בואו לדיונים, תהיו חלק מהעניין כי אתם חלק מהחיים שלנו ואנחנו חלק מהחיים שלכם.
אורלי פרומן: זהו, זה הולך ביחד, אי אפשר להפריד את העניין, אז בואו תהיו חלק מאותו תהליך כל כך משמעותי של קידום נשים בכל אורחות החיים, בכל התחומים, ונשב בשולחן הכי טבעי של החיים שאנחנו חיים.
אורלי פרומן: אני השבוע שוחחתי בשיחת זום עם פוליטיקאיות צעירות, היו שאלות נוקבות, נשים מאוד פעלתניות, רוצות לפרוץ קדימה ושמחתי מאוד לתת להם מניסיוני כי אני עשיתי באמת קריירה ניהולית בעולם המקצועי.
אורלי פרומן: שם גם אמרתי להם שליד הפוליטיקאיות הצעירות אני רוצה לראות פוליטיקאים צעירים, שגדלים ביחד לתוך העולם הזה עם אותן תפיסות.
אורלי פרומן: ודבר אחרון, נושא של ייצוג הולם של נשים בכל הדירקטוריונים, החברות, הארגונים.
אורלי פרומן: בספורט אנחנו בזמנו עשינו את זה בחקיקה כי מצאנו את כל עולם הספורט עולם גברי, אז הנהלות האיגודים הוכרחו, לצערי זה היה בחקיקה כי לא הייתה דרך אחרת להשפיע, אבל עובדה שזה עבד, עובדה שנמצאו הנשים להיות חברות בהנהלות האיגודים.
אורלי פרומן: אז אני מאחלת לך ולכל חברי הוועדה הרבה הצלחה במשימה החברתית המאוד מאוד משמעותית שעומדת לפתחך.
עודד פורר: אני רק אגיד בהקשר הזה ולגבי הסיפא של הדברים, אני שוחחתי היום עם חברת הכנסת לשעבר, איילת נחמיאס ורבין, היום היא מאוד פעילה בהתאחדות התעשיינים, היא ביקשה ממני לעשות כנס דירקטוריות כפי שהיא עשתה בעבר ואני נתתי את ברכתי.
עודד פורר: בתקופה הקרובה אנחנו נקיים פה גם כנס דירקטוריות וננסה גם להראות את הנשים המובילות בתחומים, שוב, סביב הנושאים האלה.
עודד פורר: ולגבי נוכחות של גברים בוועדה, אני מסכים.
עודד פורר: אמרתי אתמול גם כשנבחרתי, אמרתי את זה ליושב ראש ואני אדבר איתו על זה היום, אני אפעל להגדיל את מספר חברי הוועדה כי מטבע הדברים נשים בכל סיעה נלחמות כדי לשבת בוועדה הזאת ואז הן תופסות את המקומות הראשונים.
עודד פורר: אני חושב שמה שאת אמרת, ואמרתי את זה כבר בשבוע שעבר, הנושא הזה של האיזון הוא מאוד מאוד חשוב כי הנושא הזה הוא נושא של כלל החברה הישראלית, הוא לא נושא שנוגע לנשים.
עודד פורר: מעמד האישה נוגע גם לגברים, לילדים, לבנים, לבנות, בכלל לא משנה, אני רוצה שהבנות שלי תגדלנה בחברה שיש שוויון הזדמנויות מלא, שהן יודעות שאין תקרת זכוכית שחוסמת אותן.
עודד פורר: אני אפנה ליושב ראש להגדיל, אני אפנה לראשי הסיעות לשלוח מה שנקרא כתוספת דווקא גברים ואני מקווה שגם נראה נוכחות שלהם בדיונים.
עאידה תומא סלימאן: תודה, כבוד היושב ראש.
עאידה תומא סלימאן: כמובן אני מצטרפת למברכות ואני חושבת שאתה עומד מול אתגר לא רק כגבר, אלא כמי שמוביל את הוועדה הזו.
עאידה תומא סלימאן: אני חושבת שכל ועדה בכנסת היא ועדה שמתקיימים בה הרבה ויכוחים ולפעמים חילוקי דעות, אבל לעמוד בראש הוועדה לקידום מעמד האישה, אני חושבת שיהיו לנו הרבה דיונים שאני מאוד מקווה שתצליח להיכנס באמת לרחשי ליבנו ומחשבותינו גם כנשים וגם כמי שנאבקות ביום יום על קידום מעמד האישה.
עאידה תומא סלימאן: אני יודעת שמבחינת עבודה פרלמנטרית אתה מצוין, אני בטוחה שהכלים הפרלמנטריים שיש לך, אני מאוד מקווה שתשקיע אותם בוועדה כדי לקדם את הנושאים החשובים לכולנו.
עאידה תומא סלימאן: האמת, כשישבתי בראש הוועדה, שזה נשמע לפני ארבע קדנציות, שלוש קדנציות, בקדנציה ה-20 של הכנסת, היו חברי כנסת חברים בוועדה והם היו מחויבים והגיעו.
עאידה תומא סלימאן: אני חייבת להזכיר - - -
עודד פורר: נחמן שי היה מגיע לא מעט.
עאידה תומא סלימאן: גם בני בגין היה מאוד מחויב, גם עמיר פרץ היה מחויב לדיונים.
עאידה תומא סלימאן: אני חושבת שכל חבר כנסת שלא מתעניין בדיונים שקיימים בחדר הזה הוא בעצמו מפספס נושא שבונה את החברה הישראלית, הוא בונה את החברה של שוויון.
עאידה תומא סלימאן: בכל המקומות האחרים בוועדות הרבה מהמאבקים הם מאבקים פוליטיים, אבל פה, בעיניי, אלה מאבקים באמת על פניה של החברה הישראלית וחשוב שכולנו נהיה מגויסים.
עאידה תומא סלימאן: אנחנו מבחינתנו, וזה לא סוד, אני חושבת שכולם כבר יודעים וחיכו לשמוע על הביקורת שהושמעה בחודש האחרון בעניין הבחירה של היושב ראש, אבל מה שחשוב להגיד, כל עוד הוועדה תפעל למען קידום נשים בהיותן מופלות לרעה, בהיותן עומדות בפני חסמים מובנים בתוך המערכת, גם הפוליטית וגם החברתית, וכל עוד הוועדה תייצג באמת את מכלול האוכלוסיות שקיימות במדינת ישראל, ובעיקר אוכלוסיות מוחלשות מהנשים, אנחנו נהיה פה, אנחנו נגן על הנושאים ואנחנו נעזור כמה שאפשר כדי שהוועדה תשיג את התוצאות הכי טובות.
עאידה תומא סלימאן: זה ברור שאנחנו מחויבות.
עודד פורר: אני רוצה להתחיל את הדיון ואני אתחיל אותו עם נציגי הממשלה כדי לקבל את הנתונים ואחר כך נמשיך לשאר האורחים שלנו.
עודד פורר: ראשון הדוברים אני רוצה את היועץ לסמנכ"ל שומה וביקורת ברשות המסים, אלישיב ממן.
עודד פורר: אני רוצה התייחסות לגבי הנתונים, שאת חלקם אנחנו ראינו בוועדה, אבל נשמח אם אתם תציגו אותם לגבי מספר הנשים שסייעתם להן מקרב דורשי המענקים וגם הסכומים.
אלישיב ממן: שלום, בוקר טוב.
אלישיב ממן: לגבי הפעימה הראשונה, יש קצת פער בין הנתונים שאני אציג עכשיו לנתונים שיש בפניכם, אבל אני אציג את הנתונים היותר מדויקים.
אלישיב ממן: הוגשו עד היום 240,000 פניות, כ-86,000 פניות מתוכן הן של נשים, שזה יוצא 36%.
אלישיב ממן: המענק הממוצע הוא 3,363 שקל למענק שאישה קיבלה ו-4,069 שקל למענק שגבר קיבל.
אלישיב ממן: סך הכול המענק הממוצע הוא 3,814 שקלים.
אלישיב ממן: זה לגבי הפעימה הראשונה.
אלישיב ממן: הפעימה הראשונה הייתה פעימה סוציאלית שהייתה מכוונת יותר לאנשים עם ההכנסה הנמוכה יותר, סך הכול התקרה הייתה עד 240,000 שקל, שזה היה התקרה שהיית צריך לקבל אותה.
אלישיב ממן: לגבי הפעימה השנייה.
אלישיב ממן: סך הכול עד היום הגישו 364,000 פניות לקבלת הפעימה השנייה.
אלישיב ממן: 134,000 היו של נשים, 229,000 פניות היו של גברים, שזה יוצא 37% נשים ו63% גברים.
אלישיב ממן: פה אנחנו רואים שהפער בין המענק הממוצע לאישה לבין המענק הממוצע לגבר היה גבוה יותר.
אלישיב ממן: סך הכול המענק הממוצע לאישה בפעימה הזאת הוא 4,044 שקלים לעומת 5,944 שקלים מענק ממוצע לגבר.
אלישיב ממן: לגבי הפעימה השלישית.
אלישיב ממן: בפעימה השלישית אנחנו מדברים פה רק על החלק הקטן בפעימה השלישית, הפעימה השלישית פוצלה לשניים, היה את החלק של פעימה שלישית שנתנו לעסקים עד 300,000 שקלים כסכום אחיד כדי לפשט את התהליך והנתונים שנמצאים בפנינו זה רק לגבי החלק הזה.
אלישיב ממן: יש עוד פעימה שלישית שהיא הפעימה לעסקים היותר גדולים, שכרגע הנתונים הם לא בפנינו, אבל זו פעימה שעדיין בתהליך ועדיין מתנהלת.
אלישיב ממן: בפעימה השלישית הקטנה עד 300,000 ₪ מחזור 228,000 בקשות, מתוכן 95,000 בקשות של נשים ו-132,000 בקשות של גברים, שזה יוצא 42% ו-58%.
אלישיב ממן: אלה הנתונים שיש בפנינו.
אלישיב ממן: זה כמו שהצגתי כרגע.
עודד פורר: אוקיי, תודה.
עודד פורר: ביטוח לאומי, נמצאת איתנו נתנאלה ברקאי, מנהלת תחום מחקר מביטוח לאומי?
עודד פורר: אני כבר אומר לנציגי הממשלה, אנחנו אפשרנו את הקיום הזה שאנשים יגיעו בזום בגלל שקבענו את הישיבה מהיום למחר, אבל אתם תידרשו להגיע לכאן.
עודד פורר: אפשר לשים את נתנאלה בזום?
עודד פורר: תבדקו איפה הביטוח הלאומי.
עודד פורר: משרד הכלכלה, תמר מירסקי.
מראם שחאדה: בוקר טוב.
מראם שחאדה: תמר מירסקי לא נמצאת, אני הנציגה של הסוכנות לעסקים קטנים ובינוניים במשרד הכלכלה.
עודד פורר: תציגי את עצמך לפרוטוקול ותגידי מה הנתונים שאתם מכירים.
מראם שחאדה: אני עובדת בסוכנות לעסקים קטנים ובינוניים.
מראם שחאדה: מבחינת הנתונים, המצגת שהצגנו בפעם האחרונה, אין לנו נתונים חדשים והנתונים עדיין קיימים מבחינת הפערים בין נשים לגברים.
עודד פורר: המצגת שהצגתם בפעם האחרונה הייתה במאי 18'.
מראם שחאדה: נכון, אין לנו נתונים חדשים כרגע.
מראם שחאדה: מבחינת התקופה האחרונה בכל המשבר של הקורונה הסיוע שנתנה הסוכנות זה מענה לעסקים והנגשת מידע, גם מבחינת מוקדים שהפעלנו וגם מבחינת שיתופי פעולה והתייעצות עם נציגים של עסקים, של כל העסקים.